易水行贈修和謝德之高士
作者：釋居簡
朝代：宋

paragraphs: 悠哉招隠琅琅然，畫然勇變易水寒。
槁梧語急聲欲乾，哀絲欲絕回風酸。
激昂餘地涵清圜，弗落斷崖清夜湍。
想當悲歌蓄真怒，髮立如棘衝其冠。
慨慷一死不復惜，從容按轡無求還。
投機之間不容髮，一失萬古成永嘆。
塵侵匕首壯士死，誰冩遺恨歸清彈。
謂言此曲無再彈，渾剛不敵智士肝。
腦脂蓋眼日高卧，幽憤欲平良獨難。
油然易感不易觸，徒使壯泪雙汍瀾。
琴工推琴向我言，我指何自生憂端。
物能移人不移物，安得心廣仍體胖。
欲令心廣仍體胖，不妨試作如此觀。